**Predkladacia správa**

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení neskorších predpisov (ďalej „návrh nariadenia vlády“) sa do právneho poriadku Slovenskej republiky preberá smernica  **Európskeho parlamentu a Rady (EÚ) 2017/2398 z 12. decembra 2017,** ktorou sa mení smernica 2004/37/ES o ochrane pracovníkov pred rizikami súvisiacimi s expozíciou karcinogénom alebo mutagénom pri práci **(ďalej „smernica**“)**. Cieľom sm**ernice je zlepšiť ochranu zdravia zamestnancov pri práci tým, že sprísňuje maximálne hodnoty expozície karcinogénnym a mutagénnym faktorom (ďalej „**karcinogény a mutagény“)** pri práci a rozširuje zoznam karcinogénov a mutagénov, u ktorých sú tieto hodnoty stanovené.

Do návrhu nariadenia vlády sa zo smernice transponujú maximálne hodnoty expozície pri práci pre 14 **karcinogénov a mutagénov**, ktoré boli revidované a odvodené z najnovších dostupných vedeckých údajov s ohľadom na ochranu zdravia pri práci a odporúčaných kritérií a metód Vedeckého výboru pre expozičné limity (SCOEL) zriadeného rozhodnutím Európskej komisie, pričom berú do úvahy dostupnosť meracích techník. Stanovujú sa ako technické smerné hodnoty **karcinogénov a mutagénov** kategórie 1A a kategórie 1B v pracovnom ovzduší, pre ktoré nemôžu byť stanovené najvyššie prípustné expozičné limity ako je to u iných chemických faktorov z dôvodu, že v prípade väčšiny karcinogénov **a mutagénov** nie je v súčasnosti vedecky možné určiť úroveň, pod ktorou by expozícia neviedla k nepriaznivým následkom na zdravie. Stanovením technickej smernej hodnoty sa reziduálne riziká neodstránia úplne, ale prispeje sa k výraznému zníženiu rizika vyplývajúceho z expozície **karcinogénom a mutagénom**.

Do návrhu nariadenia vlády sa dopĺňajú technické smerné hodnoty pre tri karcinogény **a mutagény** v pracovnom ovzduší, ktoré doteraz neboli súčasťou legislatívy Slovenskej republiky (brómetylén, 1,2-epoxypropán, ohňovzdorné keramické vlákna). Zavedenie nových technických smerných hodnôt pre konkrétne karcinogény a **mutagény** znamená lepšiu ochranu zdravia zamestnancov zabezpečenú dodržiavaním určených technických smerných hodnôt v pracovnom ovzduší. Z ďalších jedenástich karcinogénov a mutagénov, ktorých maximálne hodnoty expozície sú súčasťou smernice a ktoré sú už v súčasnosti uvedené ako technické smerné hodnoty v prílohe č. 2 nariadenia vlády Slovenskej republiky č. 356/2006 Z. z.,  sa revidujú technické smerné hodnoty pre sedem karci**nogénov a mutagénov** v pracovnom ovzduší. Väčšina z  revidovaných technických smerných hodnôt má klesajúcu tendenciu, čím je v súlade s európskym cieľom zabezpečená lepšia ochrana zdravia zamestnancov pri práci s karcinogénmi **a mutagénmi**.

Návrh nariadenia vlády je v súlade s Ústavou Slovenskej republiky, zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Predložený návrh nariadenia vlády nemá vplyv na rozpočet verejnej správy, vplyv na životné prostredie, vplyv na informatizáciu spoločnosti ani vplyv na služby verejnej správy pre občana. Predpokladá sa pozitívny aj negatívny vplyv na podnikateľské prostredie, pozitívne sociálne vplyvy.

Navrhovaná účinnosť nariadenia vlády je od 1. mája 2019.

Nie je dôvod nesprístupňovania návrhu nariadenia vlády.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády prerokovala Hospodárska a sociálna rada Slovenskej republiky dňa 25. februára 2019 a odporúča predložiť návrh nariadenia na rokovanie vlády Slovenskej republiky.

Návrh nariadenia vlády bol predmetom medzirezortného pripomienkového konania a jeho vyhodnotenie je súčasťou predloženého materiálu.

Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporov.